input: NARIADENIE KOMISIE (EÚ) č. 206/2014
  zo 4. marca 2014,
  ktorým sa mení nariadenie (EÚ) č. 601/2012, pokiaľ ide o potenciály globálneho otepľovania iných skleníkových plynov ako CO2
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 14 ods. 1,
  keďže:
  (1)
  V prílohe VI k nariadeniu Komisie (EÚ) č. 601/2012 (2) sa stanovujú potenciály globálneho otepľovania iných skleníkových plynov ako CO2.
  (2)
  V rozhodnutí 15/CP.17 (3) konferencie strán Rámcového dohovoru Organizácie Spojených národov o zmene klímy (ďalej len „UNFCCC“) sa stanovuje s cieľom zaviesť používanie usmernení IPCC z roku 2006 pre národné inventúry skleníkových plynov Medzivládneho panelu o zmene klímy, že od roku 2015 až do ďalšieho rozhodnutia konferencie strán UNFCCC by strany mali používať na výpočet ekvivalentu oxidu uhličitého pre antropogénne emisie zo zdrojov a záchytov všetkých skleníkových plynov potenciály globálneho otepľovania uvedené v prílohe III k rozhodnutiu 15/CP.17.
  (3)
  Aby sa zabezpečila konzistentnosť právnych predpisov Únie s metodikami používanými v kontexte procesu UNFCCC, malo by sa nariadenie (EÚ) č. 601/2012 zodpovedajúcim spôsobom zmeniť.
  (4)
  V súlade s článkom 13 ods. 1 smernice 2003/87/ES majú byť kvóty vydané od 1. januára 2013 platné pre emisie počas osemročných období obchodovania, ktoré sa začínajú v uvedený deň. Úprava množstva kvót, ktoré sa majú vydať od 1. januára 2013 podľa článku 9a ods. 1 uvedenej smernice, zohľadňuje potenciály globálneho otepľovania uvedené v prílohe III k rozhodnutiu 15/CP.17 konferencie strán UNFCCC. Keďže nariadenie (EÚ) č. 601/2012 sa uplatňuje od 1. januára 2013, toto nariadenie by sa takisto malo uplatňovať od uvedeného dátumu s cieľom zabezpečiť konzistentnosť všetkých údajov o emisiách skleníkových plynov nahlasovaných počas celého osemročného obdobia obchodovania.
  (5)
  Opatrenia stanovené v tomto nariadení sú v súlade so stanoviskom Výboru pre zmenu klímy,
  PRIJALA TOTO NARIADENIE:
  Článok 1
  Príloha VI k nariadeniu (EÚ) č. 601/2012 sa mení v súlade s prílohou k tomuto nariadeniu.
  Článok 2
  Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
  Uplatňuje sa od 1. januára 2013.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 4. marca 2014